Is jy jonk? Soek jy werk? Probeer dié 3 opsies | Netwerk24
Deur William Horne 22 Junie 2019 07:30
Met 'n hemelhoë werkloosheidskoers onder die jeug en die vereiste van werkervaring wat jeugdiges dikwels pootjie om 'n pos te kry, lyk die prentjie soms droewig vir jong mense wat 'n voet in die deur van die arbeidsmark wil kry.
Moenie in sak en as sit as jy sukkel om werk te kry nie. Daar is altyd opsies. Foto: Unsplash
Maar Lulaway, 'n werwingsagentskap, sê daar is hoop. Jake Willis, uitvoerende hoof, noem drie opsies waar jong mense werkervaring kan opdoen en hul vaardighede kan verbeter onderweg na hul droompos.
Daar is elke maand honderde poste beskikbaar in die veiligheidsbedryf en die behoefte aan dié soort dienste neem toe.
Volgens Lulaway is dié werk fisiek uitputtend met lang werkure, maar dit bied aan studente of ander werksoekers 'n uitstekende geleentheid om geld te maak en hul CV's uit te brei.
Dit is ook 'n werk met vorderingsgeleenthede wat vaardig­hede bou wat ook in ander loopbane benut kan word.
'n Sertifikaat en registrasie kragtens die Wet op die Private Veiligheidsbedryf (Psira) nadat opleiding voltooi is.
Minimum vereiste: gr. 10- tot gr. 12-kwalifikasie
Wat kan jy verdien?
Beginsalaris: R4 200
As jy sukkel om werk te kry, kan jy altyd 'n tydelike beroep as veiligheidswag oorweeg. Foto: Unsplash
Te danke aan die merkwaardige uitbreiding in afleweringsdienste, was die vraag na bromponie-afleweraars nog nooit hoër as nou nie, sê Lulaway.
Die ure is aanpasbaar, wat dit ideaal maak vir studente. Dit kan deeltyds gedoen word om 'n bestaande inkomste aan te vul, of om sakgeld te verdien, of dit kan voltyds gedoen word terwyl werkervaring opgedoen word.
'n Bromponie-bestuurderslisensie. Jy kan 'n bromponie met 'n klein enjin reeds met 'n leerlinglisensie wettig bestuur.
Beginsalaris: R4 500
Lulaway sê talle sodanige agente word elke maand gesoek en dit is 'n uitstekende manier om vinnig vaardighede onder die knie te kry wat jou later in jou loopbaan sal onderskei van ander kandidate.
Telebemarkers werk in 'n stresvolle omgewing met moeilike teikens om te haal en min ondersteuning. Volgens Lulaway is die verkoopservaring wat hier opgedoen kan word, tesame met blootstelling aan kliëntedienste en rekenaarvaardighede, uitstekende eienskappe wat 'n CV later kan laat uitstaan.
Lulaway meen dis die moeite werd, selfs al doen jy dit net vir ses maande, want dit sal aan toekomstige werkgewers wys jy kon onder druk hard werk en is betroubaar.
Dit wissel van werkgewer tot werkgewer.
'n Basiese salaris plus kommissie op verkope.
Willis sê jong werksoekers moet onthou dis die lang termyn wat saak maak.
"Bly op die groter prentjie fokus," sê hy. "Intreevlakposte ontwikkel jou deursettingsvermoë en betroubaarheid en maak jou meer gereed vir werk sodat jy uiteindelik kan skitter in jou droomwerk."